ظّهير ف لقانون لمغريبي هو نص قانوني يمكن يكون قانوني (ب معنى أنو عندو لقوة ديال قانون) و لا تنظيمي، بحال ف حالة ظّهائر ديال تنفيذ لقوانين. ظّهير كايسنيه لماليك و يمكن يسني معاه ب لعطف رئيس لحوكومة ف لحالات لّي كايسمح بيها دّستور. ظّهير شّريف كايصدرو وكايسنيه لماليك ف لحالات لّي مسموح ليه، على حسب دّستور، يدير تّشريع بوحدو بلا ما يتشاور مع لبرلمان و لا ف لحالات لّي كايعين فيها مؤسسات ولا مناصب دستورية بحال لقضاة ولا تا يعلن حالة لستيثناء متلا. ب صفة عامة، لحالات لّي كايكون فيهوم ظهير شريف هوما: ظّهائر لمرتبطة ب لوظيفة ديال أمير لمؤمنين (لمسائل دّينية و تنصيب لمجالس لعلمية متلا). تّعيين ديال رئيس لحوكومة و لووزارا و لإعفاء ديالهوم. إعلان حالة لستيثناء. فاش كايبغي يدعي لمغاربة لشي ستيفتاء. فاش تايبغي يحل لبرلمان. ف تّعيين د لقضاة. من بعد ما كا يخرج شي قانون من لبرلمان وكايكون ناضي، ما كايكون رسمي ويمكن يتنفذ حتا كايخرج ظهير تّنفيذ ديالو ف لجريدة رّسمية. هاد ظهير تّنفيذ كايصدرو و كايسنيه الملك وكايسنيه معاه ب لعطف رئيس لحوكومة ولا لوزير لّي معني بموضوع لقانون لّي خايخرج على ودو ظّهير.